অপুষ্টি অনাহার দুর্ভিক্ষের কবলে রয়েছে কি কোনও জনগোষ্ঠী? বোঝার জন্য মান্য সূচক হল বডি মাস ইনডেক্স (বিএমআই)। এই সংখ্যা যদি ১৮.৫-এর নীচে হয়, বুঝতে হবে তার ওজন স্বাভাবিকের কম— সে অনাহার, অপুষ্টিতে আছে। কোনও জনগোষ্ঠীর ৪০ শতাংশের বেশি মানুষের বিএমআই ১৮.৫-এর তলায় থাকলে ওয়ার্ল্ড হেল্থ অর্গানাইজ়েশনের সংজ্ঞা অনুযায়ী, সেখানে দুর্ভিক্ষের পরিস্থিতি। এই তত্ত্বের নির্ভরে প্রথম সমীক্ষা হয়েছিল জুলাই, ২০১৪-তে রায়পুর চা বাগানে। ২০১২ সালে রায়পুর বন্ধ। সমীক্ষকরা ২০১৪ সালে যাওয়ার আগে মারা গিয়েছিলেন ছ’জন চা-শ্রমিক। সরকারি মহল থেকে বলা হয়েছিল, কেউ অনাহারে মারা যাননি। এটা ঠিক, দুর্ভিক্ষের মতো রাস্তায় রাস্তায় ‘ফ্যান দাও, ভাত দাও’ অবস্থা হয়নি। কিন্তু ক্রমাগত অপুষ্টি ও অনাহার নিশ্চিত মৃত্যুর দিকে ঠেলে দিচ্ছে।